Mercedes-Benz W221

Το **Mercedes-Benz W221** (S-Class W221) ήταν ένα μεγάλο πολυτελές αυτοκίνητο της κατηγορίας F, που παρήχθη από τη γερμανική αυτοκινητοβιομηχανία Mercedes-Benz, από τον Σεπτέμβριο του 2005 έως τις 3 Ιουνίου 2013. Αντικατέστησε την σειρά W220, ενώ ο διάδοχός του, το Mercedes-Benz W222, παρουσιάστηκε στις 15 Μαΐου 2013 και μπήκε στη μαζική παραγωγή τον Ιούνιο του 2013. Συνολικά κατασκευάστηκαν 537.519 αντίτυπα σειράς W221, λίγο περισσότερα από αυτά της προκατόχου σειράς W220.

Η S-Class W221 κατασκευαζόταν αποκλειστικά ως 4-πορτο σεντάν και σε δύο μεταξόνια, κοντό και μακρύ. Η κουπέ εκδοχή του, ήταν το αντίστοιχο Mercedes-Benz CL-Class (C216). Όπως και όλοι οι προκάτοχοί του, η S-Class W221 διέθετε πλήθος καινοτόμων στοιχειών εξοπλισμού, ιδιαίτερα στους τομείς της ενεργητικής και παθητικής ασφάλειας.

Όπως συνέβη και στον προκάτοχο W220, η έκδοση τουρμποντίζελ S320 CDI έγινε τότε εξαιρετικά δημοφιλής, καθιστώντας έτσι τη σειρά W221 τη δεύτερη στη συνολική ιστορία της S-Class όπου ένας κινητήρας ντίζελ πέτυχε μεγάλη εμπορική απήχηση.

## Εξέλιξη
thumb|left|Το ταμπλό ενός Mercedes-Benz W221 S350 Bluetec 4Matic του 2011, στις ΗΠΑ.

Η εξέλιξη του W221 ξεκίνησε ήδη από το 1999, ενώ η προκάτοχος W220 είχε κυκλοφορήσει εντελώς πρόσφατα στην αγορά, μόλις στα τέλη του 1998. Το τελικό ντιζάιν του νέου μοντέλου, που διαμορφώθηκε από τον Gorden Wagener το 2001, επελέγη για παραγωγή στις αρχές του 2002, και η σχετική πατέντα κατοχυρώθηκε επίσημα στις 4 Δεκεμβρίου 2003.

Ωστόσο, ένα σχετικό πρωτότυπο με την επιλεγμένη πλέον βασική αισθητική φιλοσοφία, είχε παρουσιαστεί στους δημοσιογράφους του AutoSpies Auto News τον Δεκέμβριο του 2002, ακριβώς 2,5 έτη πριν αποκαλυφθεί το μοντέλο παραγωγής τον Ιούνιο του 2005.

## Διαστάσεις και εκδοχές
Το W220 έσπασε κάπως την παράδοση του παρελθόντος με τη διαρκή αύξηση των εξωτερικών διαστάσεων, καθώς ήταν μικρότερο από τον προκάτοχό του, το W140, ενώ το W221 είναι μεγαλύτερο σε όλες τις διαστάσεις από τον προκάτοχό του. Ως αποτέλεσμα, προσέφερε περισσότερο εσωτερικό χώρο, καθώς είχε επιπλέον και μακρύτερο μεταξόνιο και ακόμα καλύτερη άνεση στο σαλόνι για τους πίσω επιβάτες, ενώ ακόμα και ο χώρος αποσκευών είχε αυξηθεί σημαντικά από 500 σε 560 λίτρα. Κατασκευαζόταν σε δύο μεταξόνια, κοντό και μακρύ, αν και ειδικότερα στις Ηνωμένες Πολιτείες, στο Μεξικό, στη Ρωσία, στην Κίνα και στην Ινδονησία διατέθηκε μόνο στην εκδοχή με το μακρύτερο μεταξόνιο.

Επίσης, το μοντέλο προσφερόταν και σε θωρακισμένη έκδοση **S-Guard**, στην κορυφαία έκδοση S600 L και, έως το 2010, επίσης στην έκδοση S450 CDI. Στο Σαλόνι Αυτοκινήτου του Παρισιού τον Σεπτέμβριο του 2008 εισήχθη και η θωρακισμένη έκδοση εξαιρετικά μεγάλου μήκους **S600 Pullman Guard**, με επίπεδα θωράκισης B6 ή B7 (αναλόγως με την επιλογή του πελάτη), ακόμα πιο πολυτελή στοιχεία εξοπλισμού για τους πίσω επιβάτες, μεταξόνιο στα 4,32 μέτρα και συνολικό μήκος αμαξώματος στα 6,36 μέτρα.

## Αισθητική
thumb|left|Το ταμπλό ενός Mercedes-Benz W221 του 2005.

Η εξωτερική εμφάνιση του S-Class W221 διέφερε ριζικά από αυτήν του προκατόχου W220 και ήταν σαφώς πιο επιθετική και δυναμική. Το πίσω μέρος του μάλιστα, ιδίως μετά την ανανέωση τον Ιούνιο του 2009, ήταν εντυπωσιακά παρόμοιο με το πίσω μέρος της Maybach 57 και 62, που ήταν τότε η υπερπολυτελής ναυαρχίδα του ομίλου της Daimler AG.

Το σαλόνι, επίσης, του W221 ήταν εντελώς διαφορετικό από αυτό του προηγούμενου μοντέλου, καθώς ενώ το W220 είχε ακόμα αρκετές πλαστικές προσόψεις και διακόπτες στο εσωτερικό του, αντιθέτως το W221 είχε αντικαταστήσει τα περισσότερα από αυτά με πιο πολυτελή υλικά, όπως το δέρμα, το ξύλο και το μέταλλο. Η πιο εμφανής διαφορά ήταν στη σχεδίαση του ταμπλό, καθώς η οθόνη με το σύστημα δορυφορικής πλοήγησης και άλλες σημαντικές λειτουργίες του W220 βρισκόταν σε κάπως άβολο μέρος, σχετικά χαμηλά στην κεντρική κονσόλα. Αυτό διορθώθηκε στο W221, με την τοποθέτηση της αντίστοιχης οθόνης στην κορυφή της κεντρικής κονσόλας και, επιπλέον, το κάλυπτρο του πίνακα οργάνων προεκτείνεται προς αυτήν και καλύπτει και την οθόνη της πλοήγησης. Η συγκεκριμένη σχεδιαστική αισθητική ήταν εντυπωσιακά κοινή με τη σχεδίαση του ταμπλό της BMW Σειράς 7 Ε65 / Ε66 του 2001 - 2008 και μάλιστα πυροδότησε αρκετά ειρωνικά σχόλια από τον Τύπο αυτοκινήτου ότι, ως αποτέλεσμα, το εσωτερικό του W221 S-Class έμοιαζε ενοχλητικά με αυτό του κυριότερου αντιπάλου του στην κατηγορία F (τα μεγάλα πολυτελή αυτοκίνητα).

Μια άλλη σχεδιαστική διαφορά από τους προκατόχους του, ήταν ότι το (αποκλειστικά σε όλες τις εκδόσεις του W221) αυτόματο κιβώτιο ελέγχεται από έναν μικρό μοχλό πίσω από το τιμόνι, αντί με τον κλασικό λεβιέ ταχυτήτων μεταξύ των δύο μπροστινών καθισμάτων. Ακόμα και αυτή η σχεδιαστική λύση, ωστόσο, ήταν κοινή με την BMW Σειράς 7 Ε65 / Ε66. Φυσικά το αυτόματο κιβώτιο του W221 φέρει και δυνατότητα χειροκίνητου ελέγχου, με κουμπιά στο τιμόνι ή (προαιρετικά) μοχλούς αλλαγής ταχυτήτων πίσω από το τιμόνι για όταν επιλέγεται ο χειροκίνητος έλεγχος.

## Ενεργητική και παθητική ασφάλεια
[thumb|right|Mercedes-Benz W221 S600L V12 δίπλα στα [Ανάκτορα του Μπάκινγκχαμ στο Λονδίνο, στις 30 Δεκεμβρίου 2006.]]
[thumb|right|Mercedes-Benz S400 HYBRID, το πρώτο [Υβριδικό αυτοκίνητο|υβριδικό μοντέλο παραγωγής στην ιστορία της εταιρείας.]]

Ήδη από την εισαγωγή του στην αγορά, το W221 έφερε τα ίδια στοιχεία εξοπλισμού ασφαλείας που έφερε και ο προκάτοχός του, το W220, και συγκεκριμένα ως στάνταρ:

* 10 αερόσακους: 2 μπροστινούς, 2 πλευρικούς εμπρός, 2 πλευρικούς πίσω, 4 πλευρικούς οροφής (2+2 εμπρός και πίσω).
* Πυροτεχνικούς προεντατήρες στις ζώνες ασφαλείας.
* Εμπρός και πίσω ζώνες ελεγχόμενης παραμόρφωσης αμαξώματος.
* Σύστημα Αντιμπλοκαρίσματος Τροχών (ABS).
* Σύστημα Ελέγχου Πρόσφυσης (traction control system).
* Σύστημα Ελέγχου Ευστάθειας (ESP).
* Σύστημα υποβοήθησης φρεναρίσματος (Brake Assist).
* Από τη σεζόν (model year, έτος μοντέλου) του 2008 άρχισε να προσφέρει το σύστημα ειδοποίησης νεκρής γωνίας **Blind Spot Assist**, με 6 αισθητήρες ραντάρ να παρακολουθούν προς τα πίσω πλαϊνά, ενεργοποιώντας ένα σύστημα προειδοποίησης στον αντίστοιχο εξωτερικό καθρέφτη αν εντοπιζόταν όχημα να πλησιάζει.
* Από τον Σεπτέμβριο του 2008 απέκτησε και στάνταρ αερόσακο γονάτων για τον οδηγό.

και στάνταρ ή προαιρετικά, ανάλογα με την έκδοση και την χώρα, προσέφερε εξ αρχής και τις εξής μετεξελίξεις παλαιοτέρων στοιχείων εξοπλισμού:
thumb|right|Η απεικόνιση του συστήματος Distronic Plus στον πίνακα οργάνων του W221 (σε μίλια την ώρα).

* **Distronic cruise control**: για την αυξομείωση της ταχύτητας του αυτοκινήτου, έτσι ώστε η απόσταση από το προπορευόμενο όχημα να παραμένει πάντα σταθερή.
* **Distronic Plus**: μία έξτρα μετεξέλιξη του Distronic, η οποία εμφανίστηκε για πρώτη φορά στο W221. Αντίθετα με το κλασικό Distronic, το σύστημα αυτό μπορεί ακόμα και να σταματήσει εντελώς το αυτοκίνητο, αν το κρίνει αναγκαίο. Λειτουργεί σε ταχύτητες από 0 έως 200&nbsp;km/h.
* **Σύστημα Pre-Safe**: για «προετοιμασία» των καθισμάτων και ζωνών ασφαλείας πριν την πρόσκρουση. Το σύστημα αυτό είχε εμφανιστεί για πρώτη φορά παγκοσμίως στον προκάτοχο W220 ταυτόχρονα με την ανανέωση που είχε γίνει στο μοντέλο τον Οκτώβριο του 2002. Στο W221 το σύστημα Pre-Safe είχε εξελιχθεί περαιτέρω, με την χρήση του ραντάρ του Distronic cruise control, για τον συνυπολογισμό της σχετικής ταχύτητας του αυτοκινήτου ως προς το όχημα που προσεγγίζει.
* **Brake Assist Plus**: μία έξτρα μετεξέλιξη του Brake Assist (Σύστημα Υποβοήθησης Φρεναρίσματος) που εκτός του αισθητήρα πίεσης του πεντάλ του φρένου, χρησιμοποιεί και το ραντάρ που προαναφέρθηκε για να συνυπολογίσει (με βάση και την απόσταση μεταξύ οχήματος και εμποδίου) το αν πρέπει να δώσει επιπλέον δύναμη στα φρένα. Καθίσταται αντιληπτό ότι αυτό το σύστημα απαιτεί την συνύπαρξη του ραντάρ του προαιρετικού Distronic cruise control και, επομένως, σε όσα μοντέλα δεν είχαν παραγγελθεί με αυτό, είχε τοποθετηθεί το «κοινό» Brake Assist.
* Εκτός από όλα τα παραπάνω, εισήγαγε και μία εντελώς νέα καινοτομία, το σύστημα **Night View Assist** (Υποβοήθηση Νυχτερινής Όρασης) ως προαιρετικό. Το σύστημα αυτό χρησιμοποιεί δύο έξτρα μικρούς δέκτες υπέρυθρης ακτινοβολίας, που βρίσκονται δίπλα στους μπροστινούς προβολείς, μέσα από το ενιαίο κάλυπτρο, συν έναν αισθητήρα στο παρμπρίζ. Η υπέρυθρη ακτινοβολία συλλέγεται και η σχετική ευκρινής εικόνα του τοπίου προβάλλεται στον πίνακα οργάνων σε ασπρόμαυρη εικόνα. Η Mercedes-Benz ισχυρίστηκε τότε ότι το σύστημα αυτό προσφέρει την ίδια ορατότητα με τα λεγόμενα μακρινά φώτα, χωρίς όμως ο οδηγός να τυφλώνει τους αντιθέτως ερχόμενους οδηγούς με αυτά.
* Με την ανανέωση του μοντέλου το 2009, εξελίχθηκε στο **Night View Assist Plus**, το οποίο προσέθεσε μια ειδική λειτουργία ανίχνευσης πεζών.

Μια ακόμα σημαντική παράμετρος, ήταν ότι το ντεπόζιτο καυσίμων στην W221 και σε όλες τις διαδόχους της, είχε μετακομίσει στο κέντρο του σασί και κάτω από τα πίσω καθίσματα, ενώ σε όλες τις προηγούμενες γενιές της S-Class, από την W116 που εισήχθη το 1972 έως την προκάτοχο W220, ήταν πάνω από τον πίσω άξονα. Η νέα αυτή διάταξη, μείωσε ακόμα περισσότερο την πιθανότητα έκρηξης και εκδήλωσης φωτιάς σε τυχόν οπίσθια πρόσκρουση. Επίσης, σε αντίθεση με τις S-Class W140 και S-Class W220, οι πλευρικοί αερόσακοι προστασίας πλευρών (side torso airbags) στην W221 και σε όλες τις διαδόχους της, είχαν μεταφερθεί από τις πόρτες στα καθίσματα, με σκοπό την μέγιστη δυνατή προστασία ανεξαρτήτως από το πόσο μπροστά ή πίσω είχε τραβηχτεί το κάθισμα.

## Τεχνικά χαρακτηριστικά - επιδόσεις

thumb|right|Mercedes W221 S350 του 2005 - 2009 (πριν την ανανέωση).
thumb|right|Mercedes V221 (η εκδοχή του W221 με μακρύτερο μεταξόνιο) S350 του 2009 - 2013 (μετά την ανανέωση). 

1 Διαθέσιμο στο Ηνωμένο Βασίλειο, στην Ιρλανδία και στις αγορές της Ασίας.
2 Διαθέσιμο και σε έκδοση με 13 εκατοστά μακρύτερο μεταξόνιο.
3 Διαθέσιμο και σε έκδοση με τετρακίνηση *4MATIC*.
4 Ηλεκτρονικά περιορισμένη.
5 Διαθέσιμο στην αγορά των ΗΠΑ.
6 Διαθέσιμο μόνο στην έκδοση με κατά 13 εκατοστά μακρύτερο μεταξόνιο.

## Αναφορές


## Βιβλιογραφία
* Häußermann, Martin (2006). Mercedes-Benz S-Class: The brochures since 1952. Archive edition of the DaimlerChrysler Group Archive. Bielefeld, Germany: Delius Klasing. ISBN 3768817202.
* Häußermann, Martin (2006). Mercedes-Benz – The Large Coupés: The brochures since 1951. Archive edition of the DaimlerChrysler Group Archive. Bielefeld, Germany: Delius Klasing. ISBN 3768818330.
* Martin Häußermann: Mercedes-Benz S-Klasse. Die Prospekte seit 1952, Archiv-Edition des DaimlerChrysler-Konzernarchivs, Delius Klasing Bielefeld, 2005; ISBN 3-7688-1718-0.
* Christof Vieweg: S-Klasse – Meisterstück auf Rädern, Delius Klasing Verlag; Juni 2006; ISBN 3-7688-1802-0.
* Schlegelmilch, Rainer W.; Lehbrink, Hartmut; von Osterroth, Jochen (2013). Mercedes (revised ed.). Königswinter, Germany: Ullmann Publishing. ISBN 9783848002672.
* Taylor, James (2014). Mercedes-Benz S-Class 1972-2013. Ramsbury, Marlborough, UK: The Crowood Press. ISBN 9781847975959.

## Εξωτερικοί σύνδεσμοι

* 2007-2012 Mercedes-Benz S-Class review by Consumerguide.com (αναφέρεται στην S-Class W221 Αμερικανικών προδιαγραφών)
* 2007 Mercedes Benz S550 Road Test (αναφέρεται στην W221 Αμερικανικών προδιαγραφών) 
* 2007 Mercedes Benz S550 Photo Gallery 

W221
Κατηγορία:Αυτοκίνητα πολυτελείας
Κατηγορία:Γερμανικά αυτοκίνητα